擬杜工部九成宮
作者：宋祁
朝代：宋

paragraphs: 雲山鬰嵯峨，宮戶莽轇轕。
摧峰隠馳道，鑱岫啟繡闥。
游鵾邈飛鬭，陽馬恣陵突。
危淙注銅池，翠瀲潄崖骨。
落虹拖晨軒，奔蟾守夜窟。
憑高眺鴻洞，念古一超忽。
咄嗟有隋後，締構窮剞劂。
徒矜昔日工，乃忘後世拙。
居爲唐家保，功業何汩汩。
牛酒望幸民，巖廊衛守卒。
殘松抱空偃，卧楊委新伐。
千載徧荒愁，金鋪鎖崷崒。